Το **1948** ψηφίστηκε από τον ΟΗΕ η **Οικουμενική Διακήρυξη των Δικαιωμάτων του** **Ανθρώπου**. Με την πράξη αυτή τα δικαιώματα αναγορεύονται σε **παγκόσμια αξία** και έχουν **οικουμενική ισχύ**. Η προστασία των ανθρωπίνων δικαιωμάτων ανατίθεται στη διεθνή κοινότητα, στην οποία λογοδοτούν τα επιμέρους κράτη. Τα τριάντα άρθρα της Διακήρυξης κατοχυρώνουν τα θεμελιώδη δικαιώματα, τα οποία διακρίνονται σε:

* **Ατομικά (δικαιώματα 1ης γενιάς):** Βασικά, απορρέουν από το Διαφωτισμό, τη Γαλλική Επανάσταση, π.χ. ζωή, ιδιοκτησία, πολιτικό άσυλο, απαραβίαστο ιδιωτικής ζωής, δικαίωμα εκλέγειν και εκλέγεσθαι κ.ά.
* **Οικονομικά, κοινωνικά, πολιτιστικά (2ης γενιάς):** Απόρροια των σοσιαλιστικών ιδεών. Στόχος η προστασία του ανθρώπου από τη στέρηση και η επιβολή θετικών υποχρεώσεων στα ισχυρά κράτη, π.χ. παιδεία, υγεία, εργασία, κοινωνική ασφάλιση, άσκηση συνδικαλιστικών ελευθεριών κ.ά
* **3ης γενιάς:** Απαραίτητη η **προσαρμογή** **στις** **σύγχρονες** **συνθήκες** και η συμπλήρωση της «magna carta» των δικαιωμάτων, π.χ. δικαιώματα μειονοτήτων, ευπαθών κοινωνικά ομάδων, δικαίωμα αυτοπροσδιορισμού, υγιές περιβάλλον, προστασία φυσικών πόρων -αειφορία, δικαίωμα στην επικοινωνία και την προστασία της πολιτιστικής κληρονομιάς.

**Οικουμενικότητα των ανθρώπινων δικαιωμάτων**

**Υπέρτατο κριτήριο αξιολόγησης της ποιότητας του πολιτισμού** είναι το κατά πόσο σέβεται τα ανθρώπινα δικαιώματα. Ωστόσο, από τα στοιχεία της Διεθνούς Αμνηστίας **επιβεβαιώνεται η βίαιη και ασύστολη παραβίαση των δικαιωμάτων** και των ελευθεριών κυρίως στον υπανάπτυκτο κόσμο. Επιπλέον, **η οικουμενικότητα των δικαιωμάτων τίθεται υπό αίρεση (αμφισβητείται)** εξαιτίας του ρόλου των δυτικών κρατών (οικονομική βοήθεια που αποσκοπεί στην οικονομική διείσδυση, ληστρική **εκμετάλλευση** των φυσικών πόρων και του φθηνού εργατικού δυναμικού, στρατιωτική επέμβαση με πρόσχημα την καταπολέμηση της τρομοκρατίας). Τη στιγμή που αυταρχικά καθεστώτα διατηρούν και ενισχύουν τη **σκοταδιστική δράση** τους, οι δυτικές κοινωνίες, αν επιμένουν πως εμφορούνται από ανθρωπιστικές αξίες, συναισθανόμενες την **ευθύνη** που έχουν, οφείλουν να καλλιεργήσουν την παιδεία των ανθρωπίνων δικαιωμάτων.

**Παραβίαση ανθρωπίνων δικαιωμάτων στις υπανάπτυκτες χώρες**

* **Κατάφωρη και ασύστολη** παραβίαση των ανθρωπίνων δικαιωμάτων σε πολλές υπανάπτυκτες χώρες, όπου δεν υπάρχει συνταγματική κατοχύρωση και νομική προστασία των δικαιωμάτων
* **Θνησιμότητα**, έλλειψη στοιχειωδών μέσων υγιεινής, έλλειψη νερού, **υποσιτισμός**, επιδημικές ασθένειες
* Συνθήκες άθλιας διαβίωσης, **φτώχεια**, απουσία υποδομών
* **Απάνθρωπες συνθήκες εργασίας** (ακόμα και για τα παιδιά), **δουλεμπόριο**, οικονομική εκμετάλλευση (π.χ. human trafficking = εμπορία ανθρώπων)
* Τραγικά ποσοστά **αναλφαβητισμού**
* Διώξεις, **βασανιστήρια**, πόλεμοι, **γενοκτονίες**
* **Κρατική βία** (ολοκληρωτικά καθεστώτα) ή τρομοκρατία από παρακρατικές οργανώσεις, στρατολόγηση παιδιών.

**Στις αναπτυγμένες χώρες** το πρόβλημα είναι λιγότερο οξύ, λόγω της συνταγματικής προστασίας. Ωστόσο, τίθεται θέμα σεβασμού και προστασίας της ανθρώπινης αξιοπρέπειας.

* Χιλιάδες άνθρωποι πλήττονται από την **ανέχεια** και την **ανεργία**, διαβιούν ανέστιοι, επιβιώνουν επαιτώντας. Πρόκειται για τον λεγόμενο **«τέταρτο κόσμο».**
* Στα «**γκέτο** **μεταναστών**» επικρατούν παρόμοιες συνθήκες εξαθλίωσης.
* Υψηλά ποσοστά ανεργίας και **καταστρατήγηση** **του εργατικού δικαίου**.
* Αδικίες, ανισότητες, **αναξιοκρατία**, βία, εγκληματικότητα, αναζωπύρωση του φυλετικού και κοινωνικού **ρατσισμού**.
* **Καταστροφή** του φυσικού περιβάλλοντος

**Αιτίες παραβίασης στον υποανάπτυκτο κόσμο:**

* **Ολοκληρωτικά ή θεοκρατικά καθεστώτα**, αυταρχισμός, βία, τρομοκρατία.
* Η δυτική καταναλωτική κοινωνία **βασίζει την ανάπτυξή της στους** **ανήλικους εργάτες στην Ασία και την Αφρική**, οι οποίοι περιγράφονται με τον όρο «φτηνά εργατικά χέρια».
* **Οικονομική εξάρτηση** των υπανάπτυκτων κρατών από τους πλούσιους δανειστές και εκμετάλλευση των πλουτοπαραγωγικών πηγών των ασθενέστερων χωρών.
* **Ολιγωρία των διεθνών οργανισμών**, ιδιαιτέρως του ΟΗΕ, αδικαιολόγητη ανοχή για τις ανθρωπιστικές τραγωδίες που εκτυλίσσονται στον κόσμο (π.χ. Συρία, Παλαιστίνη)
* **Χαμηλό μορφωτικό επίπεδο**. Η αμάθεια ευθύνεται για την υιοθέτηση στερεοτύπων που οδηγούν στην καταπάτηση των δικαιωμάτων κάποιας κοινωνικής ομάδας. Εξάλλου, η έλλειψη παιδείας και πληροφόρησης δεν επιτρέπει στην κοινή γνώμη να συνειδητοποιεί την παραβίαση των δικαιωμάτων ή αποτρέπει από τη δυναμική διεκδίκησή τους

**Στα ανεπτυγμένα κράτη:**

* **Άναρχη απελευθέρωση των αγορών**, επικράτηση της **κερδοσκοπίας**, του νεοφιλελεύθερου μοντέλου ανάπτυξης και του αδυσώπητου οικονομικού **ανταγωνισμού** στο πλαίσιο της παγκοσμιοποιημένης πλέον οικονομίας.
* Ανικανότητα ή αδυναμία των πολιτικών να άρουν τα κοινωνικά και οικονομικά αδιέξοδα, **υποχώρηση των δομών του κράτους πρόνοιας**.
* **Βαθύτατη πολιτιστική και ανθρωπιστική κρίση**. Τα υψηλά ιδανικά και η ουμανιστική παράδοση της Ευρώπης που τροφοδότησαν τα πολιτικά και κοινωνικά οράματα και ενέπνεαν τη στάση ζωής του ώριμου και υπεύθυνου πολίτη μοιάζουν χρεοκοπημένα και αντικαθίστανται από το τεχνοκρατικό πνεύμα.
* **Κρίση αξιών** που οδηγεί στον **αμοραλισμό**. Η πρόταξη ιδιοτελών σκοπιμοτήτων οδηγεί τους ισχυρούς να υπονομεύουν τη θέση των κατά συνθήκη ασθενεστέρων, προκειμένου να μεγιστοποιήσουν τα οφέλη τους. Για τον ίδιο λόγο, οι πολίτες παραμένουν αδρανή, προκειμένου να μη πληγούν τα συμφέροντά τους από τη σύγκρουση με τα κατεστημένα συμφέροντα.
* **Αστικοποίηση** και **φρενήρεις** **ρυθμοί** της σύγχρονης ζωής που απευαισθητοποιούν τον άνθρωπο, ο οποίος αντιμετωπίζει με απάθεια και αδιαφορία κάθε μορφή παραβίασης των δικαιωμάτων.

**Προτάσεις προστασίας των ανθρωπίνων δικαιωμάτων**

* **Παροχή ανθρωπιστικής παιδείας**: η ηθικοπνευματική ολοκλήρωση ενισχύει τον συνειδησιακό έλεγχο της συμπεριφοράς του ανθρώπου, το άτομο **συνειδητοποιεί την ευθύνη** του απέναντι στην κοινωνία, με συνέπεια τη **δυναμική** **παρέμβαση** για έλεγχο κάθε καπηλευτή των ατομικών ελευθεριών και δικαιωμάτων.
* **Ένας κόσμος που θα θέτει στο επίκεντρό του τον άνθρωπο** και τις ανάγκες του είναι η μόνη ελπίδα για το μέλλον, η μόνη επιλογή που θα διασφαλίσει πολυδιάστατη πρόοδο και καθολική ευημερία.
* **Οικονομική αρωγή της Δύσης για ανακούφιση** των προβλημάτων στον Τρίτο Κόσμο. Ανθρωπιστική βοήθειας αλλά και έλεγχος κατά τη διαδικασία διάθεσης του ανθρωπιστικού υλικού και των χρημάτων. **Παροχή υλικοτεχνικής υποδομής**, ώστε οι χώρες αυτές να μην εξαρτώνται από τη φιλανθρωπία των δυτικών χωρών, καθοδήγηση προς τον σταδιακό εκδημοκρατισμό και **ενίσχυση του αγώνα των πολιτών για δημοκρατία** και ελευθερία.
* **Περιφρούρηση των δημοκρατικών κατακτήσεων** των πολιτών, βελτίωση των θεσμών και της ποιότητας ζωής, ανασυγκρότηση του κράτους πρόνοιας, εκδημοκρατισμός των νέων μέσων της τεχνολογίας και υπεύθυνη αξιοποίηση των επιτευγμάτων της επιστήμης και της τεχνολογίας προς όφελος του ανθρώπου.
* **Ίσες εκπαιδευτικές ευκαιρίες σε όλα τα παιδιά,** η εισαγωγή της «γλώσσας» των δικαιωμάτων στην εκπαίδευση είναι επιτακτική ανάγκη λόγω των ανακατατάξεων που παρατηρούνται στον σύγχρονο κόσμο, κάτω από το βάρος της παγκοσμιοποιημένης οικονομάς, των μαζικών μετακινήσεων πληθυσμών, της διαρκούς ενσωμάτωσης πολιτισμικών ομάδων, που ζητούν αναγνώριση.

Η Διεθνής Αμνηστία αποδίδει ιδιαίτερη σημασία στην εκπαίδευση των δικαιωμάτων του ανθρώπου: **«Η εκμάθηση των δικαιωμάτων του ανθρώπου πρέπει να κατέχει κεντρική θέση στο σχολικό πρόγραμμα, όπως η ανάγνωση, το γράψιμο και η αριθμητική».**

* **Σχεδιασμός ενός εκπαιδευτικού προγράμματος για τα δικαιώματα** με τρεις άξονες: α) **γνώσεις** για τα δικαιώματα, ενημέρωση, κατανόηση, διεθνή νομικά κείμενα

β) **ικανότητες** για ανάπτυξη δράσης με στόχο την προστασία και την προαγωγή των δικαιωμάτων (αλληλεπίδραση, αυτογνωσία, κατανόηση της σχέσης με τους άλλους).

γ) **οικοδόμηση της κουλτούρας** των ανθρωπίνων δικαιωμάτων, που αντανακλά τις αξίες της στις μεθόδους διδασκαλίας και μάθησης. Αναθεώρηση των στάσεων και των συμπεριφορών στο σύνολο των σχολικών δραστηριοτήτων (διαπολιτισμική αγωγή, συμμετοχή σε προγράμματα ανταλλαγής μαθητών, επικοινωνία μέσω διαδικτύου, τάξεις υποδοχής μαθητών για παιδιά αλλοδαπών, ενισχυτική διδασκαλία).

* **Προσωπική επαγρύπνηση:** Ας μη θεωρούμε τις κατακτήσεις των δικαιωμάτων ούτε δεδομένες ούτε αυτονόητες. Επόμενο εξελικτικό στάδιο μετά την κατοχύρωση των δικαιωμάτων είναι ο «πολιτισμός της ανθρωπιάς», ο οποίος συνδέεται με την καθημερινή μας πρακτική, την «ανοικτή» σκέψη, την ανοικτή κοινωνία, την αναγνώριση και αποδοχή του δικαιώματος της διαφοράς.
* **Δραστηριοποίηση πνευματικών ανθρώπων**. Η πνευματική ηγεσία χρειάζεται να λάβει μέριμνα για την επικράτηση των ανθρωπιστικών αξιών, την ορθή διαμόρφωση της κοινής γνώμης και την ευαισθητοποίηση των ατόμων σχετικά με τα φαινόμενα καταπάτησης των ανθρώπινων δικαιωμάτων.

**Δράση των Μη Κυβερνητικών Οργανώσεων (ΜΚΟ)**

* Αποστολή **ανθρωπιστικής** **βοήθειας** ή έμψυχου υλικού (π.χ. Γιατροί χωρίς σύνορα)
* Ενημέρωση και **ευαισθητοποίηση** της κοινής γνώμης για την ανάγκη προστασίας των ανθρωπίνων δικαιωμάτων.
* Ειρηνικές **διαδηλώσεις** για την άσκηση πίεσης στις κυβερνήσεις κρατών που εφαρμόζουν πολιτικές αυταρχισμού και διακρίσεων.
* Δικαστικοί **αγώνες** για τη ματαίωση σχεδίων που προσβάλλουν την ανθρώπινη αξιοπρέπεια.
* Εκπόνηση **μελετών** και στατιστικών **ερευνών** μέσω των οποίων αξιολογείται η έκταση και η οξύτητα της παραβίασης των δικαιωμάτων.
* Διάδοση της **κουλτούρας** των ανθρωπίνων δικαιωμάτων μέσω της αρθρογραφίας, της συμμετοχής στον δημόσιο διάλογο και του ακτιβισμού.

**Δικαιώματα του παιδιού**

Ο κόσμος δεν μας προσφέρθηκε απ’ τους γονείς μας,

μας τον δάνεισαν τα παιδιά μας. (αφρικανική παροιμία)

Η **Σύμβαση για τα Δικαιώματα του Παιδιού** είναι ο πρώτος παγκόσμιος νομικά δεσμευτικός κώδικας για τα δικαιώματα που όλα τα παιδιά πρέπει να απολαμβάνουν:

* **το δικαίωμα στις βασικές ανάγκες** για επιβίωση (επαρκές επίπεδο διαβίωσης, στέγη, διατροφή και πρόσβαση σε ιατρικές υπηρεσίες)
* προφύλαξη από κάθε είδους κακοποίηση, αμέλεια ή εκμετάλλευση
* **δικαιώματα ανάπτυξης – εξέλιξης**, που συμπεριλαμβάνουν όλα όσα χρειάζονται τα παιδιά για να μπορέσουν να εκμεταλλευθούν στο έπακρο τις δυνατότητές τους (εκπαίδευση, παιχνίδι και αναψυχή, πολιτιστικές εκδηλώσεις, πρόσβαση σε πληροφορίες, ελευθερία σκέψης, συνείδησης και θρησκείας).
* **ενεργός ρόλος των παιδιών στις κοινωνίες και στα έθνη τους** (ελευθερία να εκφράζουν γνώμη, να έχουν λόγο για ζητήματα που αφορούν στη ζωή τους, να συμμετέχουν σε οργανώσεις και να συναθροίζονται ειρηνικά).

